上書乞祠輒述鄙懷
作者：陸游
朝代：宋

paragraphs: 干禄本代耕，窮達敢自必。
早遇高皇帝，九品對宣室。
妄懷犬馬心，嫠緯不暇恤。
上恩等天地，腰領免斧鑕。
旋屬紹興末，暘谷瞻出日。
賤臣復何幸，便殿首造膝。
煌煌帝堯典，推擇首秉筆。
愚忠雖懇欵，野性實坦率。
飄然去周行，湖海抱沉疾。
遠逰客窮塞，亭障秋蕭瑟。
聖君終記省，萬里忽乘馹。
同朝久凋謝，存者不十一。
造廷故抱暗，下殿衰涕溢。
蹉跎又十載，憂患豈易述。
流年不貸人，白髮日夜宻。
冠雖未即挂，馭己不容叱。
尚覬公朝恩，養老霑散秩。
閉門教子孫，志願真永畢。